Simon Ammann

Debut

Han debuterte i verdenscupen som 16-åring i sesongen 1997–1998. Ammann kvalifiserte seg til OL 1998 i Nagano, men hevdet seg ikke i toppen.

Gjennombrudd

Under OL 2002 i Salt Lake City, ble Ammann en av lekenes største overraskelser ved å vinne to individuelle gullmedaljer. Det var "ingen" som hadde tippet i forkant at Ammann skulle vinne noen av rennene, og på grunn av utseendet fikk han kallenavnet "Harry Potter" med henvisning til romanfiguren. Ammann var den andre hopperen gjennom historien som klarte den bragden med å vinne begge de individuelle rennene, den første var finske Matti Nykänen i 1988.

Stabilitet i verdenseliten

De neste årene hadde Ammann ingen avgjørende plasseringer, men under VM 2007 i Sapporo ble han verdensmester i stor bakke.
Ammann har vist seg som en mesterskapshopper, og har i tillegg ti seire i verdenscupen, blant annet to i Holmenkollen (2002 og 2007). Han har aldri vunnet Hoppuka, men kommet på andreplass to ganger og på tredjeplass en gang.

Sesongen 2009/10

Simon Ammann fikk sitt tredje OL-gull, da han vant normalbakkehopprennet i Vancouver. Han satte samtidig ny bakkerekord med 108 meter. Adam Małysz og Gregor Schlierenzauer tok de andre medaljene. I storbakkerennet i samme OL tok han igjen gullet, med Schlierenzauer og Małysz på de neste plassene. 
I sesongen 2009/10 vant han verdenscupen sammenlagt, hvor han blant annet vant alle de fire rennene i den Nordiske hoppuka, og totalt ni verdenscupseire i sesongen. Han avsluttet sesongen med å bli verdensmester i skiflyging.

Senere sesonger

Han tok bronsemedaljen Ski-VM 2011 i Oslo bak Thomas Morgenstern og Gregor Schlierenzauer. Han sa også at han skulle vinne Hoppuka 2011/12 , men klarte ikke en topp 10-plassering. Han var på pallen med tredjeplassen under det første rennet i skiflygingsbakken i Oberstdorf og tok også tredjeplassen under rennet i Granåsen. Han toppet sesongen med to andreplasser fra verdenscupavslutningen i Planica og havnet til slutt på en 11.-plass i verdenscupen sammenlagt. Han vant åpningsrennet i Hoppuka i Oberstdorf 29. desember 2013. Han kom på 3. plass sammenlagt i Hoppuka 2013/14. I sesongen 2014/15 klarte han å vinne begge rennene i Ruka 28. og 29. november 2014. Det andre rennet vant han sammen med Noriaki Kasai, som ble eldste skihopper som har vunnet et verdenscuprenn. 
I åpningsrennet i Oberstdorf i Hoppuka 2014/15 var Ammann innblandet i en kontroversiell situasjon. Han falt på lengden som var mot lederen, og FIS nektet Ammann å hoppe andreomgangen. Han fulgte opp med en 2.-plass i nyttårshopprennet i Garmisch-Partenkirchen, og en 3.-plass i Innsbruck 4. januar, sammen med Noriaki Kasai. Ammann falt stygt og skadet seg under det siste hoppukerennet i Bischofshofen, men han slapp unna alvorlige skader og var mest forlått i ansiktet. Han deltok ikke i et renn før VM 2015 i Falun. Senere etter VM ble Ammann nr. 3 i normalbakkerennet i Kuopio 10. mars 2015, som ble flyttet fra storbakken pga. sterk vind. I det samme rennet satte han bakkerekord med 106 meter.
Under verdenscuprennet i Kulm 13. januar 2018 tok han en tredjeplass, bak vinneren Andreas Stjernen og Daniel-André Tande. Dette var hans første pallplassering på nesten tre år.

Flaggbærer

Simon Ammann var flaggbærer for Sveits under Vinter-OL 2014 i Sotsji.